Elon Musk ให้ Tesla SpaceX ลบเฟซบุ๊ค
หลายคนคงรู้ว่า อีลอน มัสค์ ไม่ถูกกับ มาร์ค ซักเคอร์เบิร์ก มาสักพัก มาวันนี้ เขาได้ร่วมแคมเปญลบเฟซบุ๊คกับเค้าด้วย โดยเขาให้ทั้ง Tesla และ SpaceX ลบเพจเฟซบุ๊คทิ้ง เรื่องนี้เป็นอย่างไร ลงทุนแมนจะเล่าให้ฟัง
24 มี.ค. 2561

Elon Musk ให้ Tesla SpaceX ลบเฟซบุ๊ค / โดย ลงทุนแมน
หลายคนคงรู้ว่า อีลอน มัสค์ ไม่ถูกกับ มาร์ค ซักเคอร์เบิร์ก มาสักพัก
มาวันนี้ เขาได้ร่วมแคมเปญลบเฟซบุ๊คกับเค้าด้วย
โดยเขาให้ทั้ง Tesla และ SpaceX ลบเพจเฟซบุ๊คทิ้ง
เรื่องนี้เป็นอย่างไร ลงทุนแมนจะเล่าให้ฟัง
เรื่องเริ่มจากผู้ก่อตั้ง WhatsApp ชื่อ Brian Acton ออกมาทวีตบอกว่า "ถึงเวลาแล้วที่จะลบเฟซบุ๊ค"
(ตอนนี้บริษัท WhatsApp ได้ถูกขายให้เฟซบุ๊คแล้ว)
ต่อมา อีลอน มัสค์ ก็เลยมาตอบนาย Brian Acton ว่า "อะไร คือเฟซบุ๊ค? เขาไม่รู้จัก"
เรื่องนี้ดูเหมือนจะเป็นการล้อเล่น แต่ดันมีคนไปท้า อีลอน มัสค์ ว่า "ถ้าคุณแน่จริง ทำไมไม่ให้ SpaceX ของคุณลบเพจในเฟซบุ๊คทิ้งหล่ะ?"
ในที่สุด อีลอน มัสค์ ก็รับคำท้า ตอบกลับคนนั้นว่า "อ้าว SpaceX มีเพจเฟซบุ๊คด้วยเหรอ เดี๋ยวจะลบให้นะ"
หลังจากนั้น 30 นาที เพจ SpaceX และ เพจ Tesla ในเฟซบุ๊คก็หายไป..
เรื่องนี้คงเป็นการประกาศสงครามอย่างชัดเจนว่า อีลอน มัสค์ ไม่ชอบนาย มาร์ค ซักเคอร์เบิร์ก แน่ๆ
จริงๆแล้วเรื่องนี้มีเบื้องหลังอยู่ถ้าใครได้ติดตามเพจลงทุนแมนมาก็น่าจะทราบ
2 คนนี้ก็เคยมีเรื่องกันมาก่อนตั้งแต่ปี 2016..
ความฝันของ มาร์ค ซักเคอร์เบิร์ก คือ อยากให้คนทั่วโลกเข้าถึงอินเตอร์เน็ตมากขึ้นอีก
เขาจึงอยากปล่อยดาวเทียมขึ้นไปบนอวกาศ เพื่อส่งสัญญาณอินเตอร์เน็ตมาให้พื้นที่ห่างไกลในแอฟริกา
แต่ปรากฏว่าจรวดที่นำส่งขึ้นไปเกิดระเบิด และทำให้ดาวเทียม AMOS-6 ของมาร์ค ซักเคอร์เบิร์กระเบิดตามไปด้วย
และจรวดนี้ไม่ใช่ของใครที่ไหน เป็นของ SpaceX
ตอนนั้นมาร์ค โพสในเฟซบุ๊คส่วนตัวเป็นนัยที่ตีความได้ว่าเป็นความผิดของ SpaceX
และความบาดหมางของ 2 คนนี้ ก็เกิดขึ้นอีกครั้งในปีต่อมา..
ในปี 2017
มาร์ค ซักเคอร์เบิร์ก ได้ live facebook โชว์การทำอาหารในสวนหลังบ้านของตัวเอง
ดูแล้วก็ไม่น่าจะมีอะไร ดูชิลๆ เป็นการถ่ายตัวเอง ฉากหลังมีเตาอบอาหารอยู่ มีควันเต็มไปหมด
แต่ไฮไลท์อยู่ที่ ช่วงตอบคำถามจากคนที่ดู live มีคนถาม Mark Zuckerberg ว่า
"เขาได้ดูสัมภาษณ์ของ Elon Musk ซึ่งพูดถึงความน่ากลัวของ AI คุณคิดอย่างไรกับเรื่องนี้?"
อีลอน มัสค์ พูดถึงความน่ากลัวของ AI ตลอดเวลาว่าถ้ามนุษย์ก้าวตามไม่ทัน จะมีความเป็นไปได้ที่จะถูก AI ควบคุม
มาร์คตอบว่าเขาคิดในแง่บวกกับเรื่อง AI มากๆ AI จะช่วยคนได้อีกมาก เช่น รถขับด้วยตัวเองจะช่วยลดอุบัติเหตุไปได้มาก
เขาไม่เข้าใจคนที่กล่าวถึงเรื่องนี้ในแง่ลบ
"คนที่มองแต่แง่ลบ และกลัวไปหมด ผมว่าคนพวกนั้นไม่มีความรับผิดชอบ"
ประเด็นนี้จึงทำให้ Elon Musk สวนกลับใน twitter ว่า
"I've talked to Mark about this. His understanding of the subject is limited."
แปลภาษาชาวบ้านคือ เขาด่าว่า "มาร์คไม่รู้เรื่องนี้ดีพอ"
และแล้วก็มาถึงวันนี้
ข่าวเรื่องเฟซบุ๊คปล่อยให้มีข้อมูลรั่วให้ Cambridge Analytica ใช้ในทางไม่ดีถึง 50 ล้านบัญชี
อีลอน มัสค์ จึงได้ที เห็นด้วยกับแคมเปญ "ลบเฟซบุ๊ค" ของนาย Brian Acton
จริงๆแล้วทั้ง นายมาร์ค ซักเคอร์เบิร์ก และ อีลอน มัสค์ ก็น่าจะเป็นคนที่อัจฉริยะทั้งคู่
คนหนึ่งเก่งเรื่องการเชื่อมต่อระหว่างคนบนโลกเข้าด้วยกัน
ส่วนอีกคนหนึ่งเก่งเรื่องการส่งจรวดไปนอกโลก
ลงทุนแมนก็ไม่รู้ว่า คนไหนจะเป็นคนที่ฉลาดสุดบนโลกนี้
แต่ที่รู้คือ ทั้งคู่ไม่น่าจะสามารถอยู่ร่วมโลกเดียวกันได้อีกต่อไป..
----------------------
<ad> หนังสือลงทุนแมน 2.0 วางแผงแล้วหาซื้อได้ที่ร้านหนังสือชั้นนำทั่วประเทศ
โหลดแอพลงทุนแมนอ่านฟรีได้ที่ 
----------------------